b'\n_START_ARTICLE_\n\xc4\x8caroznanke\n_START_PARAGRAPH_\n\xc4\x8caroznanke je pesni\xc5\xa1ka zbirka avtorice Bine \xc5\xa0tampe \xc5\xbdmavc, ki je v Zbirki Pisanice iz\xc5\xa1la leta 1990 pri Mladinski knjigi. Ilustriral jo je Marjan Man\xc4\x8dek. Del te pesni\xc5\xa1ke zbirke je predstavljal tudi literarno ogrodje za gledali\xc5\xa1ki projekt Rokereta Plesnega gledali\xc5\xa1\xc4\x8da Celje. Del pesmi je uglasbil Vlado Kreslin._NEWLINE_Zbirka vsebuje dvain\xc5\xa1estdeset pesmi. Razdeljene so v deset poglavij, med katerimi vsako opisuje, kaj dela glavni junak Vsakdan. Pesmi so razli\xc4\x8dno dolge, vse pa so napisane v verzih. Uporabljenih je tudi veliko pesni\xc5\xa1kih sredstev (rime). Gre za moderniziran, spro\xc5\xa1\xc4\x8den na\xc4\x8din rimanja. Ritem pesni\xc5\xa1ke govorice je ve\xc4\x8dinoma posko\xc4\x8den in utripajo\xc4\x8d. Avtorica \xc4\x8caroznanke predstavi kot\xc2\xa0\xc2\xbbpesmi, ki znajo \xc4\x8darati\xc2\xab. Osrednji del zbirke govori o \xc4\x8darovnijah. Naravo in vsako bitje pesnica predstavi kot \xc4\x8darovnijo. \xc5\xbdivali in rastline so predstavljene kot enakovredna \xc5\xbeiva bitja, ki prav tako govorijo in \xc5\xbeivijo, le na\xc2\xa0\xc2\xbbmalo druga\xc4\x8den na\xc4\x8din\xc2\xab.'